LIETUVOS RESPUBLIKOS APLINKOS MINISTRAS

Į S A K Y M A S

DĖL ATLIEKAS TVARKANČIŲ ĮMONIŲ REGISTRAVIMO INSTRUKCIJOS PATVIRTINIMO

2004 m. rugpjūčio 30 d. Nr. D1-461

Vilnius

Vadovaudamasis Lietuvos Respublikos aplinkos ministerijos nuostatų, patvirtintų Lietuvos Respublikos Vyriausybės 1998 m. rugsėjo 22 d. nutarimu Nr. 1138 (Žin., 1998, Nr. 84-2353; 2002, Nr. 20-766), 6.10 ir 11.5 punktais,

1.Tvirtinu Atliekas tvarkančių įmonių registravimo instrukciją (pridedama).

2. Laikau netekusiu galios Lietuvos Respublikos aplinkos ministro 1999 m. lapkričio 29 d. įsakymą Nr. 383 „Dėl atliekas tvarkančių įmonių registracijos tvarkos“.

3. Pavedu:

3.1. Aplinkos apsaugos agentūrai ir regionų aplinkos apsaugos departamentams vadovautis šio įsakymo 1 punktu patvirtinta Atliekas tvarkančių įmonių registravimo instrukcija;

3.2. šio įsakymo vykdymo kontrolę ministerijos sekretoriui Aleksandrui Spruogiui.

APLINKOS MINISTRAS	ARŪNAS KUNDROTAS

______________

PATVIRTINTA

Lietuvos Respublikos aplinkos ministro

2004 m. rugpjūčio 30 d. įsakymu Nr. D1-461

ATLIEKAS TVARKANČIŲ ĮMONIŲ REGISTRACIJOS INSTRUKCIJA

I. BENDROSIOS NUOSTATOS

1. Atliekas tvarkančių įmonių registracijos instrukcija (toliau – Instrukcija) parengta vadovaujantis Lietuvos Respublikos atliekų tvarkymo įstatymu [3.1] ir Atliekų tvarkymo taisyklėmis [3.2].

2. Instrukcija nustato atliekas surenkančių, vežančių, saugančių, apdorojančių, naudojančių bei šalinančių įmonių (toliau – Įmonės) įregistravimo, perregistravimo bei išregistravimo tvarką atliekas tvarkančių įmonių registre (toliau – Registras), klaidingų duomenų taisymą šiame Registre, duomenų (informacijos) apie Įmones teikimą ir skelbimą.

3. Instrukcijoje yra pateiktos nuorodos į šiuos teisės aktus:

3.1. Lietuvos Respublikos atliekų tvarkymo įstatymą (Žin., 1998, Nr. 61-1726; 2002, Nr. 72-3016);

3.2. Atliekų tvarkymo taisykles, patvirtintas Lietuvos Respublikos aplinkos ministro 1999 m. liepos 14 d. įsakymu Nr. 217 (Žin., 1999, Nr. 63-2065; 2004, Nr. 68-2381);

3.3. Gamtos išteklių naudojimo leidimų išdavimo ir gamtos išteklių naudojimo limitų bei leistinos taršos į aplinką normatyvų nustatymo tvarką (LAND 32-99), patvirtintą Lietuvos Respublikos aplinkos ministro 1999 m. lapkričio 30 d. įsakymu Nr. 387 (Žin., 1999, Nr. 106-3087);

3.4. Taršos integruotos prevencijos ir kontrolės leidimų išdavimo, atnaujinimo ir panaikinimo taisykles, patvirtintas Lietuvos Respublikos aplinkos ministro 2002 m. vasario 27 d. įsakymu Nr. 80 (Žin., 2002, Nr. 85-3684);

3.5. Pavojingų atliekų tvarkymo licencijavimo taisykles, patvirtintas Lietuvos Respublikos aplinkos ministro 2003 m. gruodžio 19 d. įsakymu Nr. 684 (Žin., 2004, Nr. 18-552).

4. Instrukcijoje naudojamos sąvokos:

4.1. Leidimas – taršos integruotos prevencijos ir kontrolės leidimas [3.4] arba gamtos išteklių naudojimo leidimas [3.3];

4.2. Licencija – dokumentas, suteikiantis teisę surinkti, saugoti, šalinti bei naudoti pavojingas atliekas [3.5];

4.3. kitos Instrukcijoje vartojamos sąvokos suprantamos taip, kaip jos apibrėžtos Atliekų tvarkymo įstatyme [3.1] ir Atliekų tvarkymo taisyklėse [3.2].

II. ĮMONIŲ Registravimo TVARKA

5. Registre registruojamos Įmonės, kurios turi registruotis vadovaujantis Atliekų tvarkymo taisyklių [3.2] 8 punktu.

6. Regiono aplinkos apsaugos departamentas (toliau – RAAD), gavęs iš Įmonės užpildytą paraišką pagal Atliekų tvarkymo taisyklių [3.2] 6 priedą, priima sprendimą įregistruoti arba perregistruoti Įmonę.

7. Įregistruotai Įmonei suteikiamas registracijos kodas Registre, kurio struktūrą sudaro abc*:

a – vienaženklis skaičius, nurodantis RAAD: 1 – Vilniaus, 2 – Kauno, 3 – Klaipėdos, 4 – Šiaulių, 5 – Panevėžio, 6 – Alytaus, 7 – Marijampolės, 8 – Utenos;

b – dviženklis skaičius, nurodantis savivaldybę, kurioje yra Įmonė (pagal Atliekų tvarkymo taisyklėse [3.2] pateiktą savivaldybių kodų sąrašą);

c – triženklis skaičius, nurodantis registruojamo objekto eilės numerį RAAD.

8. Įmonės padaliniai, filialai (atliekų tvarkymo įrenginiai), kurie neturi atskiro Leidimo, įregistruojami kartu su Įmone, Įmonei pateikus paraišką, kaip nurodyta šios Instrukcijos 6 punkte, RAAD, kurio kontroliuojamoje teritorijoje yra Įmonė. Jei paraiškoje buvo nurodyti Įmonės padaliniai, filialai (atliekų tvarkymo įrenginiai), esantys kito RAAD kontroliuojamoje teritorijoje, RAAD, įregistravęs Įmonę, informuoja RAAD, kurio (-ių) kontroliuojamoje teritorijoje yra registruotos Įmonės padaliniai, filialai (atliekų tvarkymo įrenginiai), apie šių padalinių, filialų (atliekų tvarkymo įrenginių) registraciją.

9. Įmonė perregistruojama, jei pasikeitė Įmonės registracijos duomenys, nurodyti šios Instrukcijos 16.3, 16.4, 16.5, 16.6, 16.7, 16.9, 16.12, 16.13 ir 16.14 punktuose, arba baigiasi registracijos galiojimo terminas ir Įmonė kreipėsi dėl perregistravimo.

10. Perregistruojant Įmonę registracijos kodas Registre nekeičiamas.

11. Perregistruotos Įmonės ankstesni duomenys saugomi Registro archyve.

12. Įmonės registracija galioja Leidimo galiojimo laiką, o Įmonėms, kurios neprivalo gauti Leidimo, registracija galioja laiką, nustatytą Atliekų tvarkymo taisyklių [3.2] 13 punkte.

13. RAAD išregistruoja Įmonę iš Registro šiais atvejais:

13.1. jei registracija panaikinama, kaip nurodyta Atliekų tvarkymo taisyklių [3.2] 17 punkte;

13.2. jei registracijos galiojimo terminas pasibaigė ir Įmonė nesikreipė dėl perregistracijos.

14. Jeigu pasikeitė informacija, kurios pagrindu sudaromas Registro kodas (departamentas, savivaldybė), Įmonė išregistruojama ir įregistruojama suteikiant naują registracijos kodą, apie tai informuojant Įmonę.

15. Išregistruojant Įmonę Registre nurodoma išregistravimo data ir išregistravimo priežastys.

III. ĮMONIŲ REGISTRAcijos DUOMENYS

16. Registre kaupiami ir tvarkomi šie Įmonės registracijos duomenys:

16.1. RAAD pavadinimas, kuriam yra pateikiami paraiškos registruotis duomenys;

16.2. paraiškos užpildymo data;

16.3. Įmonės kodas Juridinių asmenų registre;

16.4. Įmonės pavadinimas;

16.5. Įmonės adresas;

16.6. Įmonės telefonas, faksas, internetinio tinklalapio adresas, elektroninis paštas;

16.7. Įmonės vadovo duomenys (pareigos, vardas, pavardė);

16.8. paraišką užpildžiusio asmens duomenys (vardas, pavardė, telefonas, faksas, el. paštas);

16.9. atliekų tvarkymo duomenys pagal Atliekų tvarkymo taisyklių [3.2] 6 priedą:

16.9.1. atliekų srauto pavadinimas;

16.9.2. atliekų srauto sąrašo kodai;

16.9.3. atliekų srauto pavojingumas;

16.9.4. atliekų srauto statistiniai kodai;

16.9.5. tvarkymo būdo pavadinimas;

16.9.6. tvarkymo būdo kodas;

16.9.7. tvarkymo vieta:

16.9.7.1. atliekų apdorojimo, naudojimo arba šalinimo įrenginio pavadinimas, adresas arba šalies pavadinimas – importo, eksporto atveju;

16.9.7.2. atsakingo asmens duomenys (vardas, pavardė, telefonas, faksas, el. paštas) arba šalies kodas – atliekų išvežimo ir įvežimo atveju;

16.10. registracijos kodas Registre;

16.11. datos:

16.11.1. registracijos galiojimo Registre data;

16.11.2. Įmonės įregistravimo Registre data;

16.11.3. Įmonės perregistravimo Registre data;

16.11.4. Įmonės išregistravimo Registre data;

16.11.5. klaidingų duomenų taisymo Registre data;

16.12. informacija apie Leidimą: išdavimo data, Leidimo registracijos numeris, Leidimo galiojimo data;

16.13. informacija apie Licencijos galiojimą: jei Licencija galioja, Registre įrašoma „galioja“, jei sustabdyta – „galiojimas sustabdytas“, jei panaikinta – „panaikinta“;

16.14. informacija apie registracijos pagrindą: jei Leidimas, Registre įrašoma „L“, jei Leidimas ir Licencija – „C“, kitais atvejais (neturi nei Leidimo, nei Licencijos) – „K“;

16.15. išregistravimo priežastys;

16.16. kita informacija, papildanti informaciją, pateiktą aukščiau išvardytuose punktuose.

IV. Klaidingų DUOMENŲ TAISYMAS

17. RAAD klaidingus duomenis Registre taiso šiais atvejais:

17.1. Įmonės prašymu;

17.2. kai klaidą pastebi RAAD darbuotojas, atsakingas už Registro duomenų tvarkymą.

18. RAAD klaidingus duomenis pataiso ne vėliau kaip per 2 savaites nuo Įmonės prašymo gavimo ar klaidos pastebėjimo.

19. Pataisius klaidingus duomenis, Įmonės ankstesni duomenys perkeliami saugojimui į Registro archyvą.

V. DUOMENŲ (INFORMACIJOS) APIE ĮMONES TEIKIMAS IR SKELBIMAS

20. RAAD įregistravęs, perregistravęs, išregistravęs Įmonę arba ištaisęs klaidingus duomenis Registre, ne vėliau kaip per 2 savaites pateikia registracijos duomenis, nurodytus šios Instrukcijos III skyriuje, Aplinkos apsaugos agentūrai elektroniniu paštu arba kompiuterinėje laikmenoje.

21. Aplinkos apsaugos agentūra ne vėliau kaip per 5 darbo dienas nuo registracijos duomenų gavimo iš RAAD paskelbia Aplinkos apsaugos agentūros interneto tinklalapyje http://aaa. am. lt Įmonių registracijos duomenis, nurodytus šios Instrukcijos 16.4, 16.5, 16.6, 16.9, 16.10, 16.11.1, 16.11.2, 16.11.3, 16.11.4 ir 16.15 punktuose, ir teikia duomenis (informaciją) apie šių Įmonių teikiamas atliekų tvarkymo paslaugas suinteresuotiems asmenims.

______________